ओबामा ने चार राज्यों में आपातकाल घोषित किया  
पूर्वी तट की तरफ बढ़ते तूफान 'इरीन' से निपटने के उपाय करने एवं जानमाल की सुरक्षा के प्रयास करने का अधिकार देने के लिए यह कदम उठाया गया है।
राष्ट्रपति बराक ओबामा ने नॉर्थ कैरोलीना के बाद न्यूयार्क, वर्जीनिया और मैसाचूसेट्स में भी आपातकाल की घोषणा कर दी है। संघीय एजेंसियों को 100 मील प्रति घंटे की रफ्तार से देश के पूर्वी तट की तरफ बढ़ते तूफान 'इरीन' से निपटने के उपाय करने एवं जानमाल की सुरक्षा के यथासंभव प्रयास करने का अधिकार देने के लिए यह कदम उठाया गया है।  ओबामा ने नॉर्थ कैरोलीना में आपातकाल की घोषणा के बाद दिन में न्यूयॉर्क में भी आपातकाल की घोषणा कर दी। शुक्रवार रात अपनी छुट्टियां बीच में ही छोड़कर व्हाइट हाउस लौटे ओबामा ने देर रात वर्जीनिया और मैसाचूसेट्स राज्यों में भी आपातकाल घोषित कर दिया।  ओबामा की इस घोषणा से संघीय सरकार के आंतरिक सुरक्षा विभाग और संघीय आपात प्रबंधन एजेंसी को आपदा राहत प्रयासों में समन्वय स्थापित करने में मदद मिलेगी और तूफान की जद में आने वाले इलाकों में जानमाल की सुरक्षा के बेहतर राहत एवं बचाव उपाय करने के साथ ही जरूरी आपात उपायों में भी सहायता मिल सकेगी।  इरीन तूफान को तट की तरफ बढ़ता देख फ्लोरिडा, उत्तरी कैरोलीना, वर्जीनिया, मैरीलैंड, डेलवेयर, न्यूजर्सी, कनैक्टीकट और न्यूयार्क के गवर्नरों ने पहले ही आपातकाल की घोषणा कर दी थी। तूफान के बारे में अब तक मिली जानकारी से पता चला है कि इससे पूर्वी अमेरिका के काफी बड़े इलाके में पानी का स्तर चार से 10 फुट तक बढ़ सकता है, जिसका पूर्वी कैरोलीना, वर्जीनिया और वाशिंगटन से गुजरने वाली पोटोमैक नदी पर विनाशकारी प्रभाव पड़ने की आशंका है।